ANC veroordeel lewensverlies by ANC-vergadering(Argieffoto: ANA) Die ANC veroordeel ten sterkste berigte van lewensverlies en geweld by takvergaderings wat die afgelope naweek landswyd gehou is. Twee mense is Saterdag dood en 14 ernstig beseer tydens ŉ skietery by ŉ ANC-takvergadering in Limpopo. ŉ Wyksraadslid moes tydens die vergadering vir Lephalale (Ellisras) aangewys word. Pule Mabe, woordvoerder van die ANC, het gesê die ontwrigting van organisatoriese prosesse en vergaderings van die ANC “is ŉ nuwe kanker wat uitgeroei moet word”. “Hierdie negatiewe gedrag van boewery het geen plek in ons organisasie nie.” Mabe sê die ANC sal geen steen onaangeroer raak om ondersoek in te stel en die identiteit van diegene wat betrokke was, te onthul nie. “Indien hulle lede is, sal hulle dadelik geskors word en by wetstoepassers aangemeld word.” Volgens Mabe beskerm en verdedig die grondwet van die ANC die reg van lede om vrylik aan alle demokratiese prosesse deel te neem en hul eie menings te lug sonder vrees of voordeel. “Die ANC stuur ŉ sterk waarskuwing aan diegene wat ten doel het om die organisasie se eenheid te ondermyn.” Hy het bygevoeg dat meer as 2 500 uitvoerende takkomitees al sedert Maart 2021 in 4 500 takvergaderings landswyd grootliks vreedsaam aangewys is. Dit is nog nie duidelik wat tot die geweld aanleiding gegee het nie.